Publication: Magyar Közlöny
Issue: MK-1998-42 (Year: 1998, Number: 42)
Era: 1990-2004
Section: A rádiózásról és televíziózásról szóló 1996. évi I. törvényben kitűzött öt országos rádió, három földi és két
Paragraph Index: 1081

2. Információs technológia Az információs társadalom kialakulásának alapjául szolgáló informatikai és kommunikációs technológiák a gazdaság jelentős tényezőivé válnak. Növekedésük világszerte meghaladja a termelés átlagos növekedését, és fej- 1998/42. szám lettségük mind a GDP alakulásának, mind a gazdaság munkaerő-szükségletének meghatározó tényezője. Magyarország is megkezdte a felkészülést az információs társadalom létrehozására, kiindulási helyzetünk reális felmérésénél és stratégiánk meghatározásánál azonban figyelembe kell vennünk elmaradottságunkat a világ fejlettebb régióitól, valamint a változások olyan jelenségeit, mint a globalizáció következtében kiéleződő verseny a befektető tőkéért, a társadalmi stabilitás fenntartásának problémái és a határok jelentőségének csökkenése. Az információs társadalom megvalósításának előmozdítása terén az elmúlt években jelentős eredmények születtek Magyarországon, melyek sorában leglényegesebb a távközlési infrastruktúra helyzetének kedvező alakulása, ezen belül a tudományos szféra legfontosabb intézményeinek számítógépes ellátottsága. Jelentős eredmények születtek az informatika alkalmazásában és terjesztésében, többek között az államigazgatásban, a banki szférában, az iskolák számítógéppel való ellátásában, az informatikának az oktatásba való bevezetésében, az Internet terjedésében, a hazai tartalom szolgáltatás kialakításában és vezető multinacionális cégek betelepedésében. Az információs társadalom kialakításában Magyarország előtt álló további kihívások megválaszolása az egész társadalom feladata. A Kormány mindezekre figyelemmel biztosítani kívánja az informatikai ipar dinamikus fejlődésének kereteit, melynek eredményeként el kell érni, hogy — az információs technológia valóban generikus technológia legyen, és ennek eredményeként együttes hatása (beleértve közvetett hatását is, pl. más termékbe beépülve, illetve termelési folyamatokban felhasználva stb.) évi 2,5—3% növekedést idézzen elő, — az informatikát hatékonyan alkalmazzák a különböző ágazatokban (tudomány, pénzügy, kereskedelem, közlekedés, oktatás, egészségügy stb.), — növekedjen a távmunkával foglalkoztatottak aránya és a munkavégzés hatékonysága.

Source: https://magyarkozlony.hu/hivatalos-lapok/f65531640d9131f0f6c48806bea0f01115e27683/dokumentumok/1f46443b7e671282590abcb62e5b44b59c6dff84/letoltes